

VLADA REPUBLIKE HRVATSKE

Zagreb, 16. travnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo pravosuđa |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zakona o dopuni Zakona o obveznim odnosima, s Konačnim prijedlogom zakona (predlagatelj: Klub zastupnika SDP-a u Hrvatskome saboru) – mišljenje Vlade |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

KLASA:

URBROJ:

Zagreb,

**PREDSJEDNIKU HRVATSKOGA SABORA**

Predmet: Prijedlog zakona o dopuni Zakona o obveznim odnosima, s Konačnim prijedlogom zakona (predlagatelj: Klub zastupnika SDP-a u Hrvatskome saboru) – mišljenje Vlade

Veza: Pismo Hrvatskoga sabora, klase: 330-01/20-01/22, urbroja: 65-20-03, od 30. ožujka 2020. godine

Na temelju članka 122. stavka 2. Poslovnika Hrvatskoga sabora („Narodne novine“, br. 81/13, 113/16 i 69/17), Vlada Republike Hrvatske o Prijedlogu zakona o dopuni Zakona o obveznim odnosima (predlagatelj: Klub zastupnika SDP-a u Hrvatskome saboru), daje sljedeće

**M I Š L J E N J E**

Vlada Republike Hrvatske predlaže Hrvatskome saboru da ne prihvati Prijedlog zakona o dopuni Zakona o obveznim odnosima (u daljnjem tekst: Prijedlog zakona), koji je predsjedniku Hrvatskoga sabora podnio Klub zastupnika SDP-a u Hrvatskome saboru, aktom od 27. ožujka 2020. godine, iz sljedećih razloga:

Vlada Republike Hrvatske smatra da se Prijedlogom zakona ne postiže svrha koja je navedena u nenormativnom dijelu budući da se predloženom dopunom predlaže samo smanjenje stope zateznih kamata na odnose iz trgovačkih ugovora i ugovora između trgovca i osobe javnog prava, a da se pritom stopa zateznih kamata iz ostalih odnosa ne mijenja.

Naime, usvajanjem Prijedloga zakona diskriminiralo bi se dužnike iz ostalih odnosa koji su također pogođeni štetnim posljedicama do kojih je došlo ili će doći kao posljedica epidemije koronavirusa COVlD-19, budući da bi se zatezne kamate u odnosu na njih i dalje obračunavale po stopi po kojoj se obračunavaju i sada.

Nadalje, predloženu dopunu Zakona o obveznim odnosima („Narodne novine“, br. 35/05, 41/08, 125/11,,78/15 i 29/18, u daljnjem tekstu: ZOO) potrebno je promatrati u korelaciji sa Zakonom o financijskom poslovanju i predstečajnoj nagodbi („Narodne novine“, br. 108/12, 144/12, 81/13., 112/13, 71/15, 78/15, u daljnjem tekstu: ZFPPN). Navedenim zakonima uređena je referentna stopa za određivanje visine stope zateznih kamata za odnose iz trgovačkih ugovora i ugovora između trgovca i osobe javnog prava (ZOO-om) te referentna stopa u odnosima između poduzetnika i između poduzetnika i osobe javnog prava (ZFPPN). Visina stope zakonskih zateznih kamata za odnose iz trgovačkih ugovora i ugovora između trgovca i osobe javnog prava (prema članku 29. ZOO-a) jednaka je visini stope zakonskih zateznih kamata koja se primjenjuje na kašnjenje s plaćanjem u poslovnim transakcijama između poduzetnika i između poduzetnika i osobe javnog prava u kojima je osoba javnog prava dužnik novčane obveze (prema članku 12.a ZFPPN-a). Predloženom dopunom ZOO-a, bez odgovarajuće dopune ZFPPN-a, poremetila bi se postojeća ujednačenost visine stope zakonskih zateznih kamata u navedenim odnosima.

Nadalje, Prijedlogom zakona predlaže se obračun zateznih kamata po manjoj stopi na odnose iz trgovačkih ugovora i ugovora između trgovca i osobe javnog prava za vrijeme proglašenog trajanja epidemije koronavirusa COVID-19, a da pritom nije naveden konkretan početak i trajanje takvog obračuna zatezne kamate.

Osim toga, Vlada Republike Hrvatske na sjednici 14. travnja 2020. godine usvojila je Prijedlog zakona o dopuni Zakona o provedbi ovrhe na novčanim sredstvima, s Konačnim prijedlogom zakona, kojim se predlažu mjere kojima se nastoji olakšati položaj fizičkih osoba kojima dio primanja odlazi na ovrhe kako bi lakše podnijeli negativne ekonomske posljedice nastale zbog posebnih okolnosti, do kojih je došlo uslijed pojave epidemije bolesti COVID-19. Navedenim Prijedlogom zakona regulira se i zastoj tijeka zatezne kamate za vrijeme trajanja posebnih okolnosti te one ne teku za vrijeme dok traju posebne okolnosti.

Slijedom navedenoga, Vlada Republike Hrvatske predlaže Hrvatskome saboru da ne prihvati predmetni Prijedlog zakona.

Za svoje predstavnike, koji će u vezi s iznesenim mišljenjem biti nazočni na sjednicama Hrvatskoga sabora i njegovih radnih tijela, Vlada je odredila Dražena Bošnjakovića, ministra pravosuđa, mr. sc. Josipa Salapića, Juru Martinovića i dr. sc. Kristiana Turkalja, državne tajnike u Ministarstvu pravosuđa, te Mirelu Fučkar, pomoćnicu ministra pravosuđa.

PREDSJEDNIK

mr. sc. Andrej Plenković